text: Kære alle sammen
  Efter 2. Verdenskrig var verden chokeret over at opdage grusomhederne i de nazistiske tilintetgørelseslejre.
  Eftertiden har påvist, at advarslerne allerede i samtiden var adskillige, men at disse efterretninger enten ikke blev troet, eller at man af såkaldt realpolitiske grunde ikke satte ind, som man ville have kunnet for at redde de ulykkelige, som endte deres liv i dødslejrene.
  Mens vi står her, er hundreder af tjetjenske homoseksuelle mænd interneret i koncentrationslejre, hvor de tortureres og myrdes.
  Den tjetjenske præsident Kadyrov benægter både lejrenes eksistens og mændenes – for i Tjetjenien findes homoseksuelle ifølge præsidenten simpelthen ikke.
  Overgrebene begås under beskyttelse af Rusland – for intet i Tjetjenien foregår uden Putins godkendelse.
  Man skulle tro, at verdens ledere stod i kø for at fordømme både Rusland og Tjetjenien for dette. Desværre har den amerikanske regering valgt at afstå fra at omtale dette i deres møder med Putin og fra den danske udenrigsminister har reaktionen indtil videre været et tweet.
  Til alle de, der tier om dette eller ikke bruger alle de beføjelser, de har til deres rådighed, til at protestere mod koncentrationslejrene i Tjetjenien, skal der i dag – her fra Pride Square – lyde et løfte. Vi lægger mærke til, hvad I ikke gør – og historien kommer til at bedømme jer derefter.
  De hundreder, som er internerede, kender vi ikke identiteten på, men 27 navne på myrdede unge bøsser er kendt gennem den internationale presse.
  I dag vil vi mindes dem her! De døde, fordi de var som os. De døde, fordi ingen beskyttede dem, og fordi verden fortsat er et livsfarligt sted for LGBTI-personer.
  Vi har pustet en ballon op for hver af dem. Inden i ligger en seddel med deres navn og en opfordring til at begrave sedlen, mens man sender dem kærlige tanker og siger deres navn højt.
  Jeg håber, I sammen med mig vil sende kærlighed til dem og til hinanden, mens vi læser listen højt.
  Den sidste ballon er for alle de, der endnu sidder fanget, og som vi ikke kender navnene på.
  Må de blive fri. Må de finde fred, og gid vi kan tilbyde dem frihed, hvor de ikke udsættes for overgreb igen.
  Fortsat god Copenhagen Pride 2017!
  